Աննա Սամոխինա

Աննա Վլադլենովնա Սամոխինա (, իրական ազգանունը` Պոդգորնայա (Подгорная), ), խորհրդային և ռուսական թատրոնի և կինոյի դերասանուհի, հեռուստահաղորդավարուհի և երգչուհի, գործարար։ 1994 թվականին արժանացել է Վերա Խոլոդնայայի անվան «Ամենահմայիչ» մրցանակին։

Կենսագրություն 
Աննա Սամոխինան ծնվել է Կեմերովոյի մարզի Գուրևսկ քաղաքում։ Հայրը ձուլագործ բանվոր էր, իսկ մայրն աշխատում էր կոնստրուկտորական բյուրոյում։ Երբ Աննան յոթ տարեկան էր, հայրը մահացել է և Աննային, քրոջ` Մարգարիտայի հետ միասին դաստիարակել է մայրը։ Մանկության տարիներին Աննան զբաղվել է երաժշտությամբ, 14 տարեկանում խաղացել է Չերեպովեցի ժողովրդական թատրոնում, իսկ 1978 թվականին ընդունվել է Յարոսլավլի թատերական ուսումնարան։ Այն ավարտելուց հետո, 1982 թվականին աշխատանքի է անցել Դոնի Ռոստովի Պատանի հանդիսատեսի թատրոնում։

1988 թվականին կանացի գլխավոր դերով հանդես է եկել «Իֆ ամրոցի կալանավորը» կինոնկարում։ Այդ դերակատարումը Աննայի համար հաջողակ էր և նույն թվականին ռեժիսոր Յուրի Կարան նրան հրավիրեց նկարահանվելու «Օրենքով գողերը» կինոնկարում։ Այդ ֆիլմը հանդիսատեսի կողմից դրական արձագանքներ ստացավ, սակայն քննադատների արձագանքը ֆիլմի նկատմամբ բացասական էր։

1989 թվականին Աննա Սամոխինան ընդգրկվեց Լենինգրադի Լենինյան կոմերիտմիության անվան թատրոնի խմբի մեջ։ Թատրոնում կատարած դերերին զուգընթաց, նա նկարահանվում էր նաև կինոյում։ Այդ տարիների ֆիլմերից կարելի է նշել «Դոն Սեզար դե Բազան» (1989 թ.) և «Թագավորական որս» (1990 թ.) կինոնկարները։ 1990-ական թվականների սկզբին Աննա Սամոխինան նկարահանվել է տարբեր ժանրերի ֆիլմերում։ Մի քանի աղմկահարույց ֆիլմերում նրա դերակատարումները պետք է որ նրա համար ապահովեին աստղային կարիերա, սակայն երկրում սկսված ծանր ժամանակները իրենց անդրադարձն ունեցան նաև կինեմատոգրաֆի վրա։ Ֆինանսական դժվարություններից ելնելով Աննա Սամոխինան համաձայնվում էր կատարել նույնիսկ անհետաքրքիր և կոմերցիոն դերեր։ Սակայն շուտով նա հոգնեց նման աշխատանքից, քանի որ օրական 14 ժամ լարված աշխատանքային պայմանները ծանր ազդեցություն էին ունենում նրա առողջության վրա։

Աննա Սամոխինան որպես հանդիսավար մասնակցում էր նաև տարբեր համերգային ծրագրերի։ 2003 թվականից կրկին ակտիվորեն խաղացել է թատրոնի բեմում, իսկ որպես երգչուհի, հանդես էր գալիս բեմում և նկարահանվում էր տեսահոլովակներում։

Անձնական կյանքը 
Աննա Սամոխինան առաջին անգամ ամուսնացել է 1979 թվականին, իր ուսանողական ընկերոջ, այժմ դերասան Ալեքսանդր Սամոխինի հետ, սակայն նրանք ամուսնալուծվել են 1994 թվականին։ Նրանց դուստրը` Ալեքսանդրա Սամոխինան ներկայումս նույնպես դերասանուհի է։

1994 թվականին Աննան ամուսնացել է գործարար Դմիտրի Կոնորովի հետ, սակայն յոթ տարի անց նրանք բաժանվել են։ 2004 թվականին, նա փաստացի ամուսնական կապի մեջ է եղել իր հին ընկերներից մեկի` Եվգենի Ֆեոդորովի հետ, սակայն այդ հարաբերությունները նույնպես հաջողություն չեն ունեցել և նրանք 2006 թվականին բաժանվել են։

Այնուամենայնիվ Աննա Սամոխինան ռոմանտիկ կապերի մեջ է եղել նաև այլ մարդկանց հետ։ Դեռ դպրոցական տարիներին նա սիրահարված էր իր դասընկերոջը` հետագայում հոկեյիստ Գերման Վոլգինին։ Սիրավեպ է ունեցել դերասան Արնիս Լիցիտիսի հետ, դերասան, հաղորդավար Դմիտրի Նագիևի և պրոդյուսեր Կոնստանտին Կուլեշովի հետ։ Հետագայում նրա կյանքում հայտնվել է նաև ատամնաբույժ, սակայն վերջինիս հետ նրա հարաբերությունները երկար չեն տևել։

2009 թվականի նոյեմբերի վերջերին, հանկարծակի սկսված ստամոքսի ցավերի պատճառով դերասանուհին որոշել է բուժզննում անցնել, որից հետո բժիշկները նրա մոտ ախտորոշել էին վերջին (IV) աստիճանի ստամոքսի քաղցկեղ։

Աննա Սամոխինան մահացել է 2010 թվականի փետրվարի 8-ին` 48 տարեկանում, Սանկտ Պետերբուրգի Վիբորգի շրջանի Պարգոլովո ավանում և թաղված է Սանկտ Պետերբուրգում։

Մասնակի ֆիլմագրություն

Ծանոթագրություններ 

Ռուս դերասանուհիներ
Ռուս երգիչներ
Ռուս հաղորդավարներ
Ռուս գործարարներ
Ռուս կինոդերասանուհիներ
Ռուս հեռուստատեսային դերասանուհիներ
Խորհրդային դերասանուհիներ